CELEX: 32017D0035
Language: mt
Date: 2017-11-03 00:00:00
Title: Deċiżjoni (UE) 2017/2097 tal-Bank Ċentrali Ewropew tat-3 ta' Novembru 2017 dwar il-metodoloġija għall-kalkolu ta' sanzjonijiet għall-ksur tar-rekwiżiti tas-sorveljanza għal sistemi ta' ħlas sistemikament importanti (BĊE/2017/35)

16.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 299/31
            
         DEĊIŻJONI (UE) 2017/2097 TAL-BANK ĊENTRALI EWROPEW
   tat-3 ta' Novembru 2017
   dwar il-metodoloġija għall-kalkolu ta' sanzjonijiet għall-ksur tar-rekwiżiti tas-sorveljanza għal sistemi ta' ħlas sistemikament importanti (BĊE/2017/35)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari r-raba' inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u partikolarment ir-raba' inċiż tal-Artikolu 3.1, u l-Artikolu 34 tiegħu,
   Wara li kkunsidra r-Regolament tal-Kunsill (KE) Nru 2532/98 tat-23 ta' Novembru 1998, dwar il-poteri tal-Bank Ċentrali Ewropew li jimponi sanzjonijiet, (1) u partikolarment l-Artikolu 2 tiegħu,
   Wara li kkunsidra r-Regolament (KE) Nru 2157/1999 tal-Bank Ċentrali Ewropew tat-23 ta' Settembru 1999 dwar il-poteri tal-Bank Ċentrali Ewropew li jimponi sanzjonijiet (BĊE/1999/4) (2),
   Wara li kkunsidra r-Regolament (UE) Nru 795/2014 tal-Bank Ċentrali Ewropew tat-3 ta' Lulju 2014 dwar ir-rekwiżiti ta' sorveljanza għal sistemi ta' ħlas sistemikament importanti (BĊE/2014/28), (3) u b'mod partikolari l-Artikolu 23 tiegħu,
   Billi:
   
               (1)
            
            
               L-Eurosistema tippromwovi l-operazzjoni bla xkiel tas-sistemi ta' ħlas billi, fost affarijiet oħra, twettaq sorveljanza. B'mod partikolari, is-sorveljanza ta' sistemi ta' ħlasijiet sistemikament importanti (SIPS) issir bis-saħħa tar-Regolament (UE) Nru 795/2014 (BĊE/2014/28).
            
         
               (2)
            
            
               L-Artikolu 23 tar-Regolament (UE) Nru 795/2014 (BĊE/2014/28) jagħti s-setgħa lill-Bank Ċentrali Ewropew (BĊE) li jimponi sanzjonijiet għal ksur ta' dak ir-Regolament. Sabiex titjieb it-trasparenza tal-prinċipji u l-proċeduri li l-BĊE jsegwi meta jimponi dawn is-sanzjonijiet, dak l-Artikolu jeħtieġ li l-BĊE jadotta deċiżjoni dwar il-metodoloġija għall-kalkolu tal-ammont tas-sanzjonijiet.
            
         
               (3)
            
            
               Bl-adozzjoni ta' din id-Deċiżjoni, il-BĊE juri l-mod kif huwa ggwidat mill-prinċipju ta' proporzjonalità meta jiddetermina sanzjoni xierqa,
            
         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:
   
               1.
            
            
               “operatur ta' SIPS” tfisser operatur ta' SIPS kif iddefinit fil-punt (4) tal-Artikolu 2 tar-Regolament (UE) Nru 795/2014 (BĊE/2014/28);
            
         
               2.
            
            
               “sena tan-negozju” tfisser perijodu ta' żmien li inkonnessjoni miegħu għandhom jiġu ppreparati kontijiet awditjati jew statutorji tal-operatur ta' SIPS;
            
         
               3.
            
            
               “multa” tfisser l-ammont waħdieni tal-flus li operatur ta' SIPS huwa obbligat li jħallas bħala sanzjoni;
            
         
               4.
            
            
               “ksur” tfisser kwalunkwe nuqqas minn operatur ta' SIPS li jwettaq kwalunkwe obbligu li jirriżulta mir-Regolament (UE) Nru 795/2014 (BĊE/2014/28);
            
         
               5.
            
            
               “ħlasijiet ta' penali perjodiċi” tfisser ammonti ta' flus li, fil-każ ta' ksur kontinwat, operatur ta' SIPS ikun obbligat li jħallas, jew bħala kastig, jew bil-għan li l-operatur SIPS ikkonċernat jiġi mġiegħel jikkonforma mal-obbligi tiegħu skont ir-Regolament (UE) Nru 795/2014 (BĊE/2014/28). Dawn l-ammonti għandhom jiġu kkalkulati għal kull jum sħiħ tal-ksur kontinwat wara notifika lill-operatur ta' SIPS ta' deċiżjoni li teħtieġ it-terminazzjoni tal-ksur skont il-proċedura preskritta fit-tieni subparagrafu tal-Artikolu 3(1) tar-Regolament (KE) Nru 2532/98;
            
         
               6.
            
            
               “sanzjoni” tfisser multa jew ħlasijiet perjodiċi ta' penali imposti bħala konsegwenza ta' ksur;
            
         
               7.
            
            
               “fatturat” ifisser id-dħul iġġenerat mis-SIPS kkonċernat matul is-sena tan-negozju li tippreċedi dik meta sar il-ksur;
            
         
               8.
            
            
               “valur ta' ħlasijiet ipproċessati” tfisser il-valur medju ta' kuljum totali ta' ħlasijiet iddenominati f'euro pproċessati mis-SIPS ikkonċernati matul is-sena tan-negozju ta' qabel dik meta seħħ il-ksur.
            
         Artikolu 2
   Prinċipji ġenerali
   1.   Din id-Deċiżjoni tistabbilixxi l-metodoloġija li għandha tiġi segwita mill-BĊE fil-kalkolu tal-ammont ta' sanzjonijiet li għandhom jiġu imposti mill-BĊE fuq operatur ta' SIPS għal ksur tar-Regolament (UE) Nru 795/2014 (BĊE/2014/28).
   2.   Il-BĊE jista' jimponi jew multa jew ħlasijiet ta' penali perjodiċi bħala sanzjoni għall-ksur tar-Regolament (UE) Nru 795/2014 (BĊE/2014/28).
   3.   Il-BĊE għandu jiddetermina l-ammont tas-sanzjoni li għandu jiġi impost skont proċess f'żewġ stadji, li jibda bil-kalkolu tal-ammont bażi tas-sanzjoni, li mbagħad jista' jiżdied jew jitnaqqas fid-dawl ta' ċirkustanzi aggravanti jew mitiganti ta' rilevanza għal kull każ speċifiku.
   Artikolu 3
   Kalkolu tal-ammont bażi ta' sanzjoni
   1.   Il-BĊE għandu jikkalkula l-ammont bażi ta' kwalunkwe sanzjoni li għandha tiġi imposta fuq operatur ta' SIPS b'referenza għall-fatturat u l-valur ta' ħlasijiet ipproċessati mis-SIPS ikkonċernati.
   2.   L-ammont bażi tas-sanzjoni għandu jirrappreżenta 50 % tas-somma tal-ammonti li ġejjin:
   
               (a)
            
            
               1 % tal-fatturat; u
            
         
               (b)
            
            
               0,0001 % tal-valur tal-ħlasijiet ipproċessati.
            
         3.   Għal ħlasijiet ta' penali perjodiċi, l-ammont bażi għandu jiġi diviż b'180 għall-kalkolu tal-ammont pagabbli għal kull jum sħiħ tal-ksur kontinwat.
   Artikolu 4
   Ċirkustanzi aggravanti u mitiganti
   Meta jiġi kkalkulat l-ammont ta' kwalunkwe sanzjoni, il-BĊE għandu jieħu inkunsiderazzjoni, meta jkun rilevanti, iċ-ċirkustanzi tal-każ speċifiku, kif jipprovdi l-Artikolu 2(3) tar-Regolament (KE) Nru 2532/98.
   Artikolu 5
   Limiti
   1.   Meta, abbażi tal-kalkolu magħmul bis-saħħa tal-Artikolu 3(2) u kwalunkwe żieda jew tnaqqis fl-ammont bażi magħmula bis-saħħa tal-Artikolu 4, l-ammont ta' kwalunkwe multa jaqbeż EUR 500 000, l-ammont tal-multa li l-BĊE jista' jimponi għandu jkollu limitu ta' EUR 500 000.
   2.   Meta, skont il-kalkolu magħmul bis-saħħa tal-Artikolu 3(2) u (3) u kull żieda jew tnaqqis fl-ammont bażi magħmul bis-saħħa tal-Artikolu 4, l-ammont tal-ħlasijiet ta' penali perjodiċi jaqbeż EUR 10 000 kull jum tal-ksur, l-ammont tal-ħlasijiet perjodiċi ta' penali li l-BĊE jista' jimponi kuljum ta' ksur għandu jkun limitat għal EUR 10 000. Jistgħu jiġu imposti ħlasijiet ta' penali perjodiċi fir-rigward tal-perijodu massimu ta' sitt xhur wara n-notifika lill-operatur ta' SIPS bid-deċiżjoni li jiġu imposti sanzjonijiet.
   Artikolu 6
   Dispożizzjonijiet finali
   Din id-Deċiżjoni għandha tidħol fis-seħħ fl-ghoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Frankfurt am Main, it-3 ta' Novembru 2017.
      
         
            Il-President tal-BĊE
         
         Mario DRAGHI
      
   
   
      (1)  ĠU L 318, 27.11.1998, p. 4.
   
      (2)  ĠU L 264, 12.10.1999, p. 21.
   
      (3)  ĠU L 217, 23.7.2014, p. 16.